ਤਾੜ ਦੀ ਖੇਤੀ: ਜਿਸ ਤੋਂ ਦੁਨੀਆਂ ਮੂੰਹ ਮੋੜ ਰਹੀ ਹੈ, ਭਾਰਤ ਕਿਉਂ ਕਰਨ ਜਾ ਰਿਹਾ ਹੈ?
ਭਾਰਤ ਸਰਕਾਰ ਨੇ ਹਾਲ ਹੀ ਵਿੱਚ "ਰਾਸ਼ਟਰੀ ਖੁਰਾਕ ਤੇਲ-ਮਿਸ਼ਨ ਪਾਮ ਆਇਲ' ਦੀ ਸ਼ੁਰੂਆਤ ਕੀਤੀ ਹੈ। ਇਸ ਦੇ ਨਾਂ ਮੁਤਾਬਕ ਆਉਣ ਵਾਲੇ ਦਿਨਾਂ ਵਿੱਚ ਭਾਰਤ ਪਾਮ ਆਇਲ (ਤਾੜ ਦਾ ਤੇਲ) ਦੀ ਇੰਪਰੋਟ ਉਪਰ ਆਪਣੀ ਨਿਰਭਰਤਾ ਘੱਟ ਕਰਨ ਦੇ ਮੰਤਵ ਨਾਲ ਪੂਰਬ-ਉੱਤਰ ਭਾਰਤ ਅਤੇ ਅੰਡਮਾਨ ਨਿਕੋਬਾਰ ਵਿੱਚ ਤਾੜ ਦੀ ਖੇਤੀ ਉੱਪਰ ਜ਼ੋਰ ਦੇਵੇਗਾ।

ਬੀਐਲ ਐਗਰੋ ਅਜਿਹੀ ਕੰਪਨੀ ਹੈ ਜੋ ਮਲੇਸ਼ੀਆ ਅਤੇ ਇੰਡੋਨੇਸ਼ੀਆ ਤੋਂ ਤਾੜ ਦਾ ਤੇਲ ਯਾਨੀ ਪਾਮ ਆਇਲ ਭਾਰਤ ਵਿੱਚ ਦਰਾਮਦ ਕਰਦੀ ਹੈ। ਕੰਪਨੀ ਦੇ ਚੇਅਰਮੈਨ ਘਣਸ਼ਾਮ ਖੰਡੇਲਵਾਲ ਨੇ ਬੀਬੀਸੀ ਨੂੰ ਦੱਸਿਆ, "ਕੇਂਦਰ ਸਰਕਾਰ ਭਾਰਤ ਵਿੱਚ ਖਪਤ ਹੋਣ ਵਾਲੇ ਤੇਲ ਦਾ ਕੁੱਲ 65 ਫ਼ੀਸਦ ਦਰਾਮਦ ਕਰਦੀ ਹੈ ਅਤੇ 35 ਫ਼ੀਸਦ ਦੇਸ਼ ਵਿੱਚ ਪੈਦਾ ਕੀਤਾ ਜਾਂਦਾ ਹੈ। ਦਰਾਮਦ ਕੀਤੇ ਜਾਣ ਵਾਲੇ 65 ਫ਼ੀਸਦ ਤੇਲ ਵਿੱਚੋਂ 60 ਫ਼ੀਸਦ ਤਾੜ ਦਾ ਤੇਲ ਹੁੰਦਾ ਹੈ ਕਿਉਂਕਿ ਬਾਕੀ ਤੇਲ ਵਿੱਚ ਇਸ ਨੂੰ ਮਿਲਾਇਆ ਜਾਂਦਾ ਹੈ।

ਪਾਮ ਆਇਲ ਨੂੰ ਦਰਾਮਦ ਕਰਨ ਵਿੱਚ ਕੇਂਦਰ ਸਰਕਾਰ ਦਾ 50 ਹਜ਼ਾਰ ਕਰੋੜ ਰੁਪਏ ਸਾਲਾਨਾ ਖ਼ਰਚ ਹੁੰਦਾ ਹੈ। ਨਵੇਂ ਮਿਸ਼ਨ ਪਾਮ ਆਇਲ ਰਾਹੀਂ ਕੇਂਦਰ ਸਰਕਾਰ ਆਪਣੇ ਇਸ ਖਰਚੇ ਨੂੰ ਘੱਟ ਕਰਨ ਦੀ ਕੋਸ਼ਿਸ਼ ਕਰ ਰਹੀ ਹੈ।"

==ਭਾਰਤ ਵਿੱਚ ਤਾੜ ਦੀ ਖੇਤੀ==

ਮੌਜੂਦਾ ਸਮੇਂ ਵਿੱਚ ਭਾਰਤ ਵਿੱਚ 3.7 ਲੱਖ ਹੈਕਟੇਅਰ ਰਕਬਾ ਤਾੜ ਦੀ ਖੇਤੀ ਵਾਸਤੇ ਵਰਤਿਆ ਜਾਂਦਾ ਹੈ। ਸਰਕਾਰ ਦਾ ਟੀਚਾ ਇਸ ਨੂੰ ਆਉਣ ਵਾਲੇ ਚਾਰ ਸਾਲਾਂ ਵਿੱਚ ਤਿੰਨ ਗੁਣਾ ਵਧਾਉਣ ਦਾ ਹੈ।

ਆਂਧਰ ਪ੍ਰਦੇਸ਼, ਤੇਲੰਗਾਨਾ, ਤਾਮਿਲਨਾਡੂ ਦੇ ਨਾਲ-ਨਾਲ ਮਿਜ਼ੋਰਮ, ਨਾਗਾਲੈਂਡ, ਅਸਾਮ ਅਤੇ ਅਰੁਣਾਚਲ ਪ੍ਰਦੇਸ਼ ਵਿੱਚ ਇਸ ਦੀ ਖੇਤੀ ਕੀਤੀ ਜਾਂਦੀ ਹੈ।

ਤਾੜ ਦਾ ਦਰੱਖ਼ਤ ਭੂਮੱਧ ਰੇਖਾ ਦੇ ਆਸੇ ਪਾਸੇ ਹੀ ਉੱਗ ਸਕਦਾ ਹੈ। ਇਹ ਠੰਢੇ ਇਲਾਕਿਆਂ ਵਿੱਚ ਨਹੀਂ ਉੱਗਦਾ। ਇੱਕ ਹੈਕਟੇਅਰ ਦੀ ਫ਼ਸਲ ਵਿੱਚ ਲਗਭਗ ਚਾਰ ਟਨ ਤੇਲ ਨਿਕਲਦਾ ਹੈ ਜਿਸ ਕਾਰਨ ਇਸ ਦੀ ਖੇਤੀ ਦੀਆਂ ਸੰਭਾਵਨਾਵਾਂ ਕਾਫੀ ਵਧ ਜਾਂਦੀਆਂ ਹਨ। 

 "ਇਕ ਦਰੱਖਤ ਨੂੰ ਪੂਰੀ ਤਰ੍ਹਾਂ ਫਲ ਦੇਣ ਵਿੱਚ ਚਾਰ ਤੋਂ ਛੇ ਸਾਲ ਦਾ ਸਮਾਂ ਲੱਗਦਾ ਹੈ।"

ਤਾੜ ਦੀ ਖੇਤੀ ਵਿੱਚ ਪਾਣੀ ਦੀ ਜ਼ਰੂਰਤ ਵੀ ਕਾਫ਼ੀ ਜ਼ਿਆਦਾ ਹੁੰਦੀ ਹੈ। ਹਫ਼ਤੇ ਵਿੱਚ ਘੱਟੋ- ਘੱਟ ਇੱਕ ਵਾਰੀ ਪਾਣੀ ਦੇਣਾ ਪੈਂਦਾ ਹੈ। ਖੇਤਾਂ ਵਿੱਚ ਖੜ੍ਹਾ ਪਾਣੀ ਦਰੱਖਤਾਂ ਨੂੰ ਨੁਕਸਾਨ ਪਹੁੰਚਾ ਸਕਦਾ ਹੈ। ਇਸ ਲਈ ਪਾਣੀ ਦੀ ਮਾਤਰਾ ਦਾ ਖਾਸ ਧਿਆਨ ਰੱਖਣਾ ਪੈਂਦਾ ਹੈ। 

==ਤਾੜ ਦੇ ਤੇਲ ਦੀ ਵਰਤੋਂ==

ਤਾੜ ਦਾ ਤੇਲ ਰੋਜ਼ਾਨਾ ਕੰਮ ਆਉਣ ਵਾਲੀਆਂ ਚੀਜ਼ਾਂ ਵਿੱਚ ਸ਼ਾਮਲ ਹੋ ਚੁੱਕਿਆ ਹੈ। ਹੋ ਸਕਦਾ ਹੈ ਕਿ ਅੱਜ ਤੁਸੀਂ ਆਪਣੇ ਸ਼ੈਂਪੂ ਜਾਂ ਫਿਰ ਨਹਾਉਣ ਵਾਲੇ ਸਾਬਣ ਰਾਹੀਂ ਇਸ ਦੀ ਵਰਤੋਂ ਕੀਤੀ ਹੋਵੇ। ਟੂਥਪੇਸਟ ਜਾਂ ਫਿਰ ਵਿਟਾਮਿਨ ਦੀਆਂ ਗੋਲੀਆਂ ਅਤੇ ਮੇਕਅੱਪ ਦੇ ਸਾਮਾਨ ਵਿੱਚ ਵੀ ਇਸ ਦੀ ਵਰਤੋਂ ਹੁੰਦੀ ਹੈ।

ਬਸ, ਕਾਰ ਜਾਂ ਹੋਰ ਵਾਹਨਾਂ ਵਿੱਚ ਪਾਉਣ ਵਾਲੇ ਤੇਲ ਵਿੱਚ ਵੀ ਤਾੜ ਦਾ ਤੇਲ ਮੌਜੂਦ ਹੁੰਦਾ ਹੈ। ਡੀਜ਼ਲ ਅਤੇ ਪੈਟਰੋਲ ਵਿੱਚ ਬਾਇਓ ਫਿਊਲ ਦੇ ਤੌਰ 'ਤੇ ਤਾੜ ਦੇ ਤੇਲ ਦੇ ਅੰਸ਼ ਮੌਜੂਦ ਹੁੰਦੇ ਹਨ। ਇਲੈਕਟ੍ਰਾਨਿਕਸ ਦਾ ਸਾਮਾਨ ਜੋ ਬਿਜਲੀ ਨਾਲ ਚਲਦਾ ਹੈ ਉਸ ਨੂੰ ਬਣਾਉਣ ਲਈ ਵੀ ਤਾੜ ਦੀ ਗੁਠਲੀ ਤੋਂ ਬਣੇ ਤੇਲ ਦੀ ਵਰਤੋਂ ਕੀਤੀ ਜਾਂਦੀ ਹੈ।

ਤਾੜ ਦਾ ਤੇਲ ਦੁਨੀਆ ਵਿੱਚ ਸਭ ਤੋਂ ਲੋਕਪ੍ਰਿਅ ਤੇਲ ਵਿੱਚੋਂ ਹੈ ਅਤੇ ਰੋਜ਼ਮੱਰਾ ਦੇ ਇਸਤੇਮਾਲ ਹੋਣ ਵਾਲੇ ਘੱਟੋ ਘੱਟ 50 ਫ਼ੀਸਦ ਚੀਜ਼ਾਂ ਵਿੱਚ ਮੌਜੂਦ ਹੈ। ਇਹ ਤੇਲ ਪੀਲਾ ਅਤੇ ਗੰਧਹੀਣ ਹੁੰਦਾ ਹੈ ਜੋ ਖਾਣ ਵਿੱਚ ਇਸਤੇਮਾਲ ਕਰਨ ਲਈ ਸਹੀ ਹੈ। ਆਪਣੀ ਰਸਾਇਣਕ ਬਣਤਰ ਕਰਕੇ ਏਮੂ ਵਿੱਚ ਘੁਲਦਾ ਹੈ ਅਤੇ ਮਠਿਆਈ ਬਣਾਉਣ ਲਈ ਠੀਕ ਹੈ।

ਕਈ ਹੋਰ ਵਨਸਪਤੀ ਤੇਲਾਂ ਨੂੰ ਕੁਝ ਹੱਦ ਤੱਕ ਹਾਇਡ੍ਰੋਜਿਨੇਟ ਕਰਨ ਦੀ ਲੋੜ ਪੈਂਦੀ ਹੈ ਜੋ ਸਿਹਤ ਲਈ ਹਾਨੀਕਾਰਕ ਹੁੰਦਾ ਹੈ।